《题永叔白兔同贡甫作》
宋代·刘敞

梁王兔园三百里，不闻有与雪霜比。今公畜此安取之，莹若寒玉无磷缁。

春秋书瑞不常有，历年旷世曾一偶。宁知彼非太阴魄，凤凰麒麟亦郊薮。

周南之人公腹心，张罝肃肃横中林。献全不损一毫末，顾直肯计千钧金。

雕笼密槛回君宠，初不惊人有时拱。由来文采绝世必见羁，岂能随众碌碌自放原野为。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。